Nos Jacques de la Roiche, proost de l’eglyse d’Ostum, facons savoir à touz cels qui ces lettres verront et orront que cum nostre chiers neveux Ode de la Roiche, sires de Nolay, nos hait donné cent livrées de terre à tornois, por raison de nostre partaige que nos haviens en léritaige de la Roiche, de Chastoillon et de Soyes, en fiez et en rerefiez et en autres choses, et celes dites cent livrées de terre à tornois il nos hait assises à Monceaux et à Brianné, nos recognoissons que ce que nos tenons à Monceaux, por raison des dites cent livrées de terre, est dou fié à noble prince nostre chier seignour mon seignour Robert, duc de Bourgoigne et de ses heirs, et l’avons repris en fié dou dit duc, et en sumes entrez en sa foi et en sum hommenaige. Et cum il soit acordé entre nos et le dit Odet notre neveux, que de celes cent livrées de terre à tornoys nos puissons doner por le remede de notre arme vint livrées de terre à tornois an l’eritaige à touz jorz, nos li ditz Jaques volons que se nos donons en aumosne celes dites vint livrées de terre à tornois à yglyse ou à main morte sur ce que nos tenons à Monceaux, que eles soient de la garde au dit Odet, notre neveux et de ses heirs, et li diz Odoz et si heir tendront cele garde en fié dou duc de Burgoigne et de ses heirs et en entreront en sum hommenaige, auxi cumme dou Monceaux, que li diz Odez et si heir tendront après nostre décès. En tesmoign. de la quel chose nos havons quité noble homme honorable et saige mon seignour Guill[aume], seignour de Grancey, que il mette sum seaul en cestes lettres aveuc le nostre seaul, et li diz Guillaumes sires de Grancey, à la prière dou dit Jaques, preost de l’eglyse d’Ostum, havons mis notre seaul en cestes presentes lettres aveuc le seaul dou dit proost en tesmoign. de verité. Ce est donné à Viler le Duc le lundi après la Mageleyne en l’an de grâce mil. CC. sexante et dix et sept. [Illustration]